b'\n_START_ARTICLE_\nSlovenska nacionalna stranka\n_START_SECTION_\nZgodovina\n_START_PARAGRAPH_\nStranko je 17. marca 1991 ustanovil Zmago Jelin\xc4\x8di\xc4\x8d Plemeniti, ki je od takrat dalje tudi njen predsednik. Izhodi\xc5\xa1\xc4\x8de ima v gibanju TIGR, protifa\xc5\xa1isti\xc4\x8dni organizaciji, katere je bil eden od organizatorjev tudi Zmagov stric, Zorko Jelin\xc4\x8di\xc4\x8d._NEWLINE_Leto in pol kasneje je SNS na volitvah leta 1992 dobil najve\xc4\x8d glasov do sedaj, 119.091 (deset odstotkov), kar je pomenilo 12 sede\xc5\xbeev v dr\xc5\xbeavnem zboru. Kljub temu je Jelin\xc4\x8di\xc4\x8d ne dolgo za tem, domnevno zaradi razli\xc4\x8dnih pogledov na narodnoosvobodilni boj, sedem poslancev izklju\xc4\x8dil iz stranke._NEWLINE_Volitve leta 1996 so prinesle precej slab\xc5\xa1i volilni rezultat, z nekaj ve\xc4\x8d kot tremi odstotki glasov so si priborili le 4 parlamentarne sede\xc5\xbee._NEWLINE_Isto \xc5\xa1tevilo sede\xc5\xbeev je s 4,3 odstotka glasov stranka dobila tudi na naslednjih volitvah leta 2000, vendar tudi takrat ni minilo brez zapletov. Ko se je glasovalo o podpori Bajukovi vladi, je odlo\xc4\x8dilni glas za potrditev vlade dala SNS-ova poslanka Polonca Dobrajc, zatem pa zapustila stranko in postala \xc4\x8dlanica SDS-a._NEWLINE_Potem, ko je na volitvah leta 2004 stranka dobila 6 sede\xc5\xbeev, so proti koncu mandata - 6. januarja 2008 iz poslanske skupine SNS iz protesta nad domnevnim sodelovanjem Zmaga Jelin\xc4\x8di\xc4\x8da z vlado izstopili Sa\xc5\xa1o Pe\xc4\x8de, Barbara \xc5\xbdgajner Tav\xc5\xa1, Bo\xc5\xa1tjan Zagorac in Bogdan Barovi\xc4\x8d (ta se je naslednji dan vrnil v poslansko skupino) in ustanovili samostojno poslansko skupino Lipa._NEWLINE_Rezultat naslednjih volitev je bil slab\xc5\xa1i kot tisti na volitvah leta 2004 \xe2\x80\x93 s 5,4 odstotka glasov jim je pripadlo pet poslanskih sede\xc5\xbeev. Poleg Zmaga Jelin\xc4\x8di\xc4\x8da, Bogdana Barovi\xc4\x8da in Sre\xc4\x8dka Prijatelja, ki so stranko in njene volivce zastopali \xc5\xbee v prej\xc5\xa1njem mandatu, sta v dr\xc5\xbeavnozborske klopi pri\xc5\xa1la \xc5\xa1e Silven Majheni\xc4\x8d in Miran Gy\xc3\xb6rek._NEWLINE_Na pred\xc4\x8dasnih volitvah 2011 stranka z 1,80 odstotka glasov ni dosegla parlamentarnega praga in je izpadla iz parlamenta. V parlament se ji ni uspelo uvrstiti niti na naslednjih pred\xc4\x8dasnih volitvah (2014), na katerih je prejela 2,2 odstotka glasov._NEWLINE_Na Dr\xc5\xbeavnozborskih volitvah 2018 se je stranka po sedmih letih znova vrnila v Dr\xc5\xbeavni zbor, tokrat s \xc5\xa1tirimi poslanci, med njimi je tudi predsednik stranke, Zmago Jelin\xc4\x8di\xc4\x8d Plemeniti.'